Die doel van onderrig
June 12, 2017 by oosgemeente	Leave a Comment
"So sal hulle dan op God vertrou en nie vergeet wat Hy gedoen het nie, maar gehoorsaam wees aan wat Hy beveel het."
Dit is die doel wat die Psalmdigter voor die oog stel vir die kinders van Israel voor hy hulle begin onderrig. Dit is miskien ook jou wens vir jou kinders, vir ons land se kinders. Maar hoe sal ons hierdie doel kan bereik? Die Organisasie vir Godsdiensonderrig en Demokrasie (Ogod) het in Mei verskeie skole voor die hof gedaag weens hul uitsluitlik Christelike godsdiensbeleid. Hulle meen so 'n beleid dien net sekere mense en sluit ander mense uit. Wat sal ons antwoord wees op hierdie aanslag?
Miskien moet ons eers luister voor ons begin antwoord. Die kritiek op godsdiens is immers niks nuuts nie. Godsdiens het Freud reeds gesê is net 'n manier op beter oor jouself te voel, dit is wensdenkery. Ook Marx het opgelet dat godsdiens net gebruik word om ander mense te onderdruk en Nietzsche het ons daarop gewys dat godsdiens net 'n magspel is. Laat ons ook nie vergeet van Jesus nie, Hy was baie meer anti-godsdienstig as Ogod en al die filosowe saam. Hy wys immers die Fariseërs daarop dat hulle godsdiens net skyn is, dat hulle die belangrikste van die wet nalaat om ander te onderdruk en eintlik maar net in 'n kompetisie is vir die voorste kerkbanke.
Maar anders as Ogod en die filosowe is Jesus se oplossing heeltemal anders. Die evangelie is nie godsdienstigheid nie, dit is iets heeltemal anders.. Godsdiens sê jy leef op 'n bepaalde manier en kom die reëls na en word dan aanvaar. Christus sê jy word aanvaar en leef dan volgens Sy wet. God self het mens geword en vir mense gesterf wat nie goed is nie en wat Hom nie lief het nie. Hierop bou 'n Christen sy lewe. Jy kan nie deur jou godsdienstigheid Hom omkoop om jou gewete te sus nie, jy skuld Hom immers alles. Jy kan nie onderdruk nie, Hy het jou dan bevry. Jy kan nie om mag kompeteer nie, Hy het immers Homself verneder vir jou.
Nie godsdienstigheid nie, nie ongodsdienstigheid nie, maar die evangelie is die enigste manier om ons doelwit te bereik.